khistorydata/jeongjo-sjw-relations huggingface dataset:
정조 5년
辛丑三月二十日卯時。上御誠正閣。大臣備局堂上引見入侍時。領議政徐命善。戶曹判書鄭尙淳。開城留守鄭好仁。吏曹判書李衍祥。禮曹判書金熤。工曹判書李命植。行副司直李柱國。訓鍊院都正李敬懋。行副司直徐有寧。兵曹參判蔡弘履。大司諫尹坊。掌令林濟遠。校理李時秀。左副承旨趙時偉。假注書趙興鎭。事變假注書權埛。記事官文采五徐龍輔。以次進伏訖。命善曰。日間聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。何如。上曰。一向矣。上曰。今日朝廷之事。委靡頹惰。便成風習。難以毛擧。而以目下事言之。都憲旣無情勢。連事違牌。終不入來。如有一分紀綱。何敢如是乎。良可慨然。命善曰。此莫非如臣無似。添居具瞻之地。不善董飭之致。臣之罪也。惶恐之極。實無所達之事矣。上曰。卿之以此引咎。得無太過之嫌乎。近來所謂臺閣之儻言直諫。而已尙矣無論。尋常官師相規。亦未聞之。而至於謄傳故紙。或皆窺避。諫臣卽耳目之任。而執法之官也。若此其他何論。目今國事可謂末餘之何矣。命善曰。聖敎至此。萬萬惶愧。無地自容矣。上曰。予之今日下敎。不在於卿。則卿何過引乎。命善曰。今日次對。別無回啓之狀啓。且無稟定之條件。而以向日年還盡分事。有所更達之事矣。上曰。如有可稟之事。陳達。可也。命善曰。頃以牟還盡分事。有所覆奏矣。退聞物情。則或以爲。如是定式之後。雖値難捧之歲。守令拘於盡分之令。不無勒授之慮。而畢境庫儲無餘。田種難辦云。此則不可無闊挾之道。或當如此之時。道臣商量事勢。狀請減分之意。一體知委。何如。上曰。向者立異諸堂。各陳所見。可也。戶曹判書鄭尙淳曰。諸道牟還之多少。各自不同。而若以臣所曾經處言之。俱是春秋種子時一次分給而已。若待被災。慮有難捧之弊。欲爲減分。則似是行不得之事。工曹判書李命植曰。牟麥雖甚茂盛。一夜之間。或有全棄之時。若其被災然後狀請減分。則恐有緩不及之慮。而爲守令者。擅自加分。自是守令之蔑法。向者寧失之聖敎。實仰大哉之言。終莫如減分之爲便矣。行副司直李柱國曰。牟麥以軍餉言之。則似不緊重。而至於種子。則亦甚關緊。故向日以盡分之有所如何。仰達矣。訓鍊都正李敬懋曰。牟還定式盡分。而如値麥凶。則量宜減分次。隨時狀請闊挾。似好矣。行副司直徐有寧曰。牟麥易致腐敗。盡分果爲便好。而第此異於他穀。或不無一夜間遇災失稔之時。似有種子難辦之慮。故向以三四分之一。留置爲當之意。仰達矣。吏曹判書李衍祥曰。日前小臣別無立異之言。而使之闊挾。殊非立法之意。今果盡分。全耗會錄。則牟還所多之邑。轉益增如。此亦可悶矣。命善曰。臣意則劃一之法。或慮有窒礙處。以隨時闊挾之意。有所陳達矣。今諸臣之議。參差如此。臣之所見。亦安保其必是乎。更加商量處之。似好矣。上曰。卿之盡分之請。出於矯弊救瘼之意。若此則留穀加分之弊。空殻虛受之弊。可以永除。而工判所奏語。亦有意見。卿之請令各該道臣。視麥事豊歉。狀請闊挾云者。亦出審愼周便之意。而又有諸堂異同之見。事貴周詳。第以卿及諸堂前後奏對。錄出一通。行會各道。使之各與守宰。商度便否。論理狀間。以爲指一覆奏之地。可也。命善又曰。近聞閭閻之間。多有竊發之患云。雖曰窮春。旣是豊年。則百姓豈至艱食而然乎。此必無賴閑遊之輩。乘夜往來之致。臣頃以嚴禁之意。面飭兩捕將。而側聽屢日。未聞有一二見捉之事。如果着意施行。豈容若是寂寥。左右捕將竝推考。更加各別申飭。俾無爲害民間之慮。何如。上曰。依爲之。命善又曰。聞銓堂之言。夏享大祭時。許多執事。不無苟艱之慮云。侍從堂下違牌坐罷人。合有收敍之道。故敢達矣。上曰。依爲之。命善又曰。臣以司僕寺事。有所仰達矣。可合御乘馬。自京難得。前以北道取種馬價移貿以來之意。筵稟蒙允。行之數年。不無實效。而本道以當初取種馬請貿時。限以五六年之故。今年則不爲給價云。太僕馬政。所關不輕。苟有實效。不必限年。姑爲依前擧行之意。分付。何如。上曰。依爲之。尙淳曰。歲初貢市詢瘼時。立廛市民。以爲銀貨絶貴。貿緞漸小。無以應役云。而備局以市民失利。殊甚可矜。令該曹該署稟處事。草記蒙允矣。近來銀貨。公私俱乏。誠爲悶慮。而他無可救之道。今姑置之。何如。上曰。大臣之意。何如。領議政徐命善曰。銀路近甚艱乏。故貿緞之漸小。實由於此。市民失利。雖或可矜。該曹該署。亦豈有救弊之道乎。戶判置之請。不得不如此矣。上曰。依爲之。上曰。諸備堂中。有稟達事。進前。諸備堂曰。今日次對。別無仰達之事矣。坊進前曰。臣志氣摧頹。言議巽軟。其於耳目之任。豈有一分堪承之望。而嚴畏分義。有除輒膺。一味虛味者。亦已數朔矣。前後登筵。未能出一言論一事。不過隨例而進。隨例而退。居常愧恧。無地自容矣。今以臺閣之不言已久。中朝發嘆。辭敎截嚴。此莫非如此罷劣者。添居言地。莫能仰副我聖上求助之盛意。臣之不職之罪。於是益無所逃。其何敢一刻仍冒於臺次乎。請亟命遞斥臣職。上曰。勿辭。亦勿退待。命退。諸臣以次退出。
정조 5년
辛丑三月二十日未時。上御誠正閣。禮房承旨閣臣同爲入侍時。左承旨徐有防。假注書趙興鎭。記事官徐龍輔鄭東浚。直提學鄭民始。江華留守徐浩修。全羅監司朴祐源。以次進伏訖。上曰。今日內閣事。極爲慨然矣。昨日丁寧下敎於待敎矣。今日擧行如此。設置未幾。凡事違越閣例。如是無難。此豈創設之本意乎。民始等曰。聖敎至此。臣不勝惶恐之地。而今日入來後。欲行考功坐起。故未及周旋。自爾遲滯。致煩聖念。罪合萬死。不知所達矣。上曰。此後則各別暢念擧行。可也。浩修曰。外奎章閣曝曬之行。臣之到營後當下來。而二直提學沈念祖之病。不可以時日內運動。今月內似難擧行。差待來月爲之便宜矣。上曰。然則以四月下送。似好。而卿則何間當發耶。浩修曰。明日下去。長寧殿奉審後。卽爲上來計矣。上曰。內軍器如干所儲。藏置於時敏堂。昨年回祿之時。盡爲燒燼。故今方更爲經紀。欲下送江都。而一朝一夕。勢難造辦。卿下去後。外武庫所在軍器。一一點閱。如有年久不用者。或修或改。俾無抛置之弊。可也。浩修曰。本府城役。間一年限三百步繼築。乃是定式。而今年卽當次之年也。中軍許任。聞方經紀設施。而旣報箇滿。行將出代。如此巨役。付之生手。實有齟齬之慮。從前因事請仍之已例。亦多可據。中軍許任。限畢役間仍任。何如。上曰。依爲之。出擧條民始曰。檢書官移屬內閣。旣有官名。則宜爲啓下。令該曹單付啓下之地。何如。上曰。依爲之。出擧條民始曰。臣所帶惠廳。有所仰稟事矣。上曰。陳達。可也。民始曰。本廳郞廳徐簡修。日前移拜古阜郡守矣。本廳有倉舍修改之役。方張經紀。而不可付之生手。自前如此之時。多有請仍之例。古阜郡守徐簡修。仍任前郞廳。何如。上曰。依爲之。出擧條命書傳敎曰。內閣爲任至密。政院亦然。諸凡擧行之節。須維相互制之道。可無流弊。且以事體言之。內閣政院。輕重無異。雖於吏胥。不可無劃一定式。此後院吏。每房一人。擇其身手文翰門地。依營吏之兼備局故事。稱以兼吏。命令之下。事係本閣者。無大無小。擔當應對。不必別出料布。但於本閣賞典擧案。一體書入。以爲奬勵之道。此在院吏。爲不費之役。而亦可謂渠輩淸選。夫閣與本院。準此定式施行。如是定制之後。本閣吏非因傳敎事及堂郞分付。毋得任意出入閣外。此非爲渠輩除雜議而已。內閣無異差備。閣屬決不可任其行止之意。竝以此意。堂郞布諭閣吏。司戶軒三字書賜之後。渠輩之廳。雖上司吏胥。毋得出入。勿出朝報民始曰。內閣興政院。旣爲相關。則不可無政院待令。而本閣員役。旣甚數小。且定政院待令。事面亦涉如何。政院書吏中擇其了了者。定爲兼吏。政院之凡係內閣事。互相書通事。定式施行。好矣。上曰。然則事甚便好。仍命書傳敎曰。閣吏事。如是定式之後。兼吏如有推諉慢忽之弊。閣視院。不無賓主之別。該房承旨。難免不能檢飭之責。以此載之各房故事。暢念擧行。又命書傳敎曰。此事未遑尙無定式。互推之式。載在法典。院當請推閣臣。則閣亦當請推院僚。況本閣事體。無異三司。此後疏箚外。雖於草記。承旨請推事。定式。又命書傳敎曰。掖隷用霜臺故事。先囚後啓事定式。則況於院吏。不用備局政府例乎。又況本閣與大臣互關。則尤合用此例。兼吏無可論。雖於凡院吏。本閣直囚。以存本閣事例。上謂祐源曰。何間當辭朝耶。祐源曰。邦慶後欲下去矣。上曰。邦慶之遲速。姑未可期。除拜已久。不可久滯。從近下往。好矣。命退。諸臣以次退出。
정조 5년
行都承旨李𡊠坐。左承旨徐有防坐。右承旨申應顯坐直。左副承旨趙時偉坐。右副承旨金宇鎭坐直。同副承旨鄭志儉坐。注書二員未差。假注書李集斗藥院直趙興鎭仕直。事變假注書權埛仕。
정조 5년
又啓曰。右承旨申應顯。今日不爲仕進。卽爲牌招。何如。答曰。允。
정조 5년
傳于鄭志儉曰。左承旨左副承旨入侍。
정조 5년
傳于徐有防曰。祿政在明。吏曹參判前望單子入之。
정조 5년
吏曹參判前望單子入之。金夏材落點。
정조 5년
有政。吏批。判書李衍祥進。參判金夏材實錄廳進。參議李敬養進。承旨徐有防進。以李遇圭爲戶曹正郞。金瀍爲直講。趙普陽爲典籍。金宇海爲洪忠都事。中學訓導金潭。東學訓導張志默。南學訓導韓聖煥權廷基爲兼律學敎授。李益燦爲工曹佐郞。朴載德爲禮曹佐郞。孟儒龍爲典籍。金思儼爲古阜郡守。閔垠爲顯陵令。金持默爲司僕主簿。朴敎行爲造紙別提。朴文絅爲典設別提。趙鎭元千一元爲引儀。李德懋爲司䆃主簿。柳得恭爲尙衣別提。檢書四單。李德懋柳得恭朴齊家徐理修朴齊家爲軍資主簿。徐理修爲廣興主簿。
정조 5년
兵批。判書洪樂性進。參判蔡弘履進。參議吳大益。參知李致中病不進。承旨趙時偉進。李黃中爲同知。黃昇源爲文兼。閔垙爲武兼。同知單金夢臣。僉知三單權伋李球南履五。
정조 5년
金宇鎭啓曰。以右承知省記事。命下矣。右承旨申應顯。纔已出去。所當牌招。而拘於廳規。不得請牌。何以爲之乎。敢稟。傳曰。牌招。
정조 5년
備忘記。傳敎及批旨等文字謄入之例。昉於先朝特敎定式。而中間廢閣矣。又因重臣黃景源爲都承旨時筵中建白。伊後分申前後。書入啓下矣。旋又廢閣。向予聽政時。宰臣徐浩修爲承旨也。又引故事。更定書入之例。至于今遵用。而此則坐直下位。專當照管。況王言體重。一字一句。無敢疎漏。而今日謄啓之本。果成說乎。近來承旨。凡於院事。不惟無意修擧。昔稱勤勵者。今反怠忽。始欲謹飭者。旋效頹惰。日忘其所已知。月忘其所已能。歲計其成效。則彼勤者謹者。怠者惰者。皆將打成一片。而無有優劣於其間。喉院如此。他司奚言。目下事。莫曰簿書間小事。足係三隅反處。未知承宣之聽我藐藐。視我夢夢。前後諄復之諭。無異如風過耳者。抑有別般秉執而然乎。古人之善與人交者。當加久而敬之之工。諸承宣則反是。少或練達。則便乖小心焉。欠敬於公務之承宣。置亦何益。因此思之。六房故事成出。成命已今五六載。而斷簡殘編。去頭折尾。無稽古之望。各房儀度整飭飭敎。凡爲千萬言。而電光石火。間斷消息。無一定之規。非不欲隨事示警。不屑之敎誨。實欲不爲也。惜乎。去夜坐直人。爲咎爲大焉。若推若遞。徒涉無實。姑從久任責成之意。兼寓三令五申之戒。但道其所以然如此。爾等更欲淬勵乎。各房故事。不待日記之修正。但取傳敎及批旨判付。自今日。各房承旨。親執成出。畢役後。以故事冊修正之意微稟。則當取覽冊子未成前。承旨非親病或緊故。則無得申退。所謂式暇病狀等名色。切勿登聞。
정조 5년
徐有防。以奎章閣言啓曰。奉謨堂奎章閣奉審。每月望前望後各一次。堂郞各一員。以時服進詣。而勿爲開門行禮。只於室外奉審事。定式擧行。何如。傳曰。允。
정조 5년
傳于金宇鎭曰。騎馬一匹立之。
정조 5년
趙時偉。以兵曹言啓曰。卽接集春營入直哨官手本。則月覲門東邊宮墻外面一間許頹落云。令紫門監爲先以杻把子堅實圍排。而集春營入直御營軍八名除出。限修築間。嚴加守直之意。敢啓。答曰。知道。
정조 5년
又以御營廳言啓曰。本廳分授月覲門東邊宮墻外面一間許頹落。而集春營入直軍八名除出把守事。自兵曹草記矣。集春營入直軍八名除出。限修築間。嚴加守直之意。敢啓。答曰。知道。
정조 5년
金宇鎭。以漢城府言啓曰。京帳籍二件內。一件則藏於江都後。舊籍曝曬。自是每式年應行之例。今庚子式帳籍。歲前已爲磨勘。今當發遣本府郞廳。持往江都。而帳籍結裹雜物。令各該司進排。領去官吏所騎馬及帳籍載運馬。依例令該曹除給。何如。傳曰。待秋擧行。
정조 5년
鄭志儉。以義禁府言啓曰。時囚罪人兪任柱拿囚草記批旨內。捧供以聞。如有時囚。一體捧供事。命下矣。兪任柱。依下敎捧供以入。而他無未捧供時囚罪人之意。敢啓。答曰。知道。
정조 5년
辛丑三月二十一日辰時。上御誠正閣。晝講入侍時。特進官黃景源。同知事鄭昌聖。參贊官金宇鎭。侍讀官李時秀。檢討官權以綱。假注書李集斗。記事官徐龍輔金載瓉。宗臣鶴林君焴。武臣李㷜。以次進伏訖。上讀前受音訖。時秀讀奏自伯夷伊尹止是則同訖。上讀新受音訖。上曰。上番陳文義。時秀奏曰。此卽論三聖人優劣處也。以愚淺之見。何敢容議。而只就三聖人同處言之。則殺一不辜。行一不義。雖謂之微小之失。可也。至於得天下。則誠莫大之功業。而聖人之心則不以大功業。爲微小之失。此其所以爲聖人也。自枉尺直尋以下。皆不足以論聖人也。且如得天下之大功業。尙不以一不義而易之。況大於此之過失乎。此等處伏望留心焉。上曰。下番亦陳文義。以綱奏曰。公孫丑只問伯夷伊尹。而孟子答之以乃所願則學孔子。此可見聖人之自處自期者。在於高大之域。不在於卑小之處。然而聖人自有謙退之意。故不敢以孔子自居。而必加學字。不敢以能學自任。而必加願字。雖尋常問答之間。必謹於片言隻字。有如是矣。況人君之自處自期。尤不可以安於小而必須大之。凡於政令學問之間。以堯舜自期自處。必曰乃所願學堯舜。則有爲者亦若是矣。豈不大哉。伏願留念焉。上曰。經筵特進官。亦陳文義。可也。昌聖曰。三聖人皆至聖人之域。而此則但師其心。不師其法。孟子則所願學者孔子。而規模尺度。不敢違越者。孔子於群聖人中。集大成故也。大抵。聖人之工。可抵集大成之域。然後爲不踰規之學矣。不踰規然後聖人極工處矣。伏願集大成三字。努力焉。景源曰。臣無所陳矣。上曰。參贊官亦陳文義。可也。宇鎭曰。別無所奏矣。上掩卷。諸臣亦掩卷。上曰。講製欲行。卿等之意。何如。此出於扶植文風。羽儀王庭之意。非爲我私。四百年公物。不可廢之故也。予之苦心。必欲作成而後已耳。景源等曰。下敎誠好矣。昔在宣廟朝。欲開經筵則選玉堂。預習進講冊子。過三四月然後開講矣。仍命退。諸臣退出。
정조 5년
辛丑三月二十一日巳時。上御誠正閣。昨日坐直承旨入侍時。左承旨徐有防。左副承旨趙時偉。假注書趙興鎭。記事官徐龍輔鄭東浚。以次進伏訖。上曰。昨日正書朝報。多有落漏處。此正院之全不致察也。左副則向以院中凡事修擧之意下敎。不啻丁寧。事當終始如一。而近觀其擧行。則不無有始無終之患。爲承宣慨然也。時偉曰。昨日事。未及照檢之致。惶懍之極。不知所達矣。上曰。此後各房考事中。可作日後相考倣照者。自聽政以後。至于今一一謄出。作一冊子。俾無疎漏之弊宜矣。時偉曰。謹當奉行。而傳敎中非可考者。盡爲載錄。則似有浩閑之慮。其中擇其可考者。刪折抄錄。伏未知何如矣。上曰。刪折好矣。時偉曰。堂后日記尙多未修者。故草記軸中。多有可考。而不得相考。誠爲可悶矣。上曰。然則內入正書朝報。當下之。考見。可也。而藝文館春坊朝報。無異史草。故修史後更爲還置於翰苑。所見亦好矣。東浚曰。近來則翰林修史後。不爲還入矣。上曰。還入卽古規。而近來之不爲還入。亦可謂廢却古規之一端。此後修史後卽爲還入之意。更爲定式。宜矣。而草記批答及秋曹禁府判付及備忘下者。此後亦皆載之於日日記。而承宣出擧條。宜矣。有防曰。臣等適因言端。敢此仰達矣。本院日記。毋論緊漫。必皆書之者。蓋所以重事體詳記注之意也。而至於秋曹金吾及其他各該司判付。獨闕而不錄者。終涉如何。臣等淺見。此後政院日記。一竝添書。恐合事宜矣。上曰。依爲之。已修日記。一竝添書。可也。上曰。古阜郡守之代。今日政。何不出之耶。有防曰。擧條姑未下之。故不得出之矣。上曰。古阜近作南行窠。後果能蘇革。而弊瘼若如前。則永棄可慮矣。仍命書傳敎曰。古阜卽一弊邑。近作蔭窠。欲爲責效。今番則除尋常。今日政擇差。書訖。命退。諸臣以次退出。
정조 5년
辛丑三月二十一日酉時。上御誠正閣。坐直承旨入侍時。左副承旨金宇鎭。假注書趙興鎭。記事官趙錫晦徐龍輔。以次進伏訖。上曰。俄者取見內閣日記。則多有違例處。似是待敎之所修也。向者以凡例事。下敎於二直提學矣。或未及聞知而然耶。龍輔曰。未及聞知矣。上曰。自今爲始。爾往本閣。更爲釐整。可也。上曰。見本閣文書。則有堂郞之稱。本閣與弘文館相倣。則如提學玉堂之例。而至於堂郞之稱。似未合意。宇鎭曰。右下位隆殺之節。不可不有之。而至於曰堂曰郞之說。終不穩當矣。上曰。然矣。仍命書傳敎曰。仍此思之。本閣文書。有堂郞之稱。禮數之尊右位抑新進。所以眎隆殺。而至於曰堂曰郞。終涉無謂。此後視玉署大提學副提學之於玉堂之例稱號之事。分付。又命書傳敎曰。凡請推政院。則請承傳色啓辭。不敢以司謁入稟。兩司則傳啓。而至於玉堂。有草記之規。而不過請牌也。館中事也。推考則元無以草記爲之之例。登筵則傳啓。入番則陳箚。在家則上疏。本閣何異於是。此後本閣。凡有請罪之事。必以啓辭請來。承旨請承傳色傳啓捧此。倣用院例。而閣臣之登筵者。以擧條爲之。如待敎之下番翰林入侍。以本閣事請罪則承旨勿拘事。一體定式。書訖。上曰。政院各房考事。其果分類抄出耶。宇鎭曰。各房今方抄出矣。上曰。工房考事多少何如耶。宇鎭曰。所掌各司甚小。故所抄者不多矣。上曰。盡爲抄錄後正書。不可以吏手謄出。何以則爲好耶。宇鎭曰。此則姑未議定矣。命退。承史以次退出。
정조 5년
行都承旨李𡊠藥院直。左承旨徐有防坐直。右承旨申應顯坐。左副承旨趙時偉坐直。右副承旨金宇鎭坐。同副承旨鄭志儉坐。注書二員未差。假注書李集斗藥院直趙興鎭仕直。事變假注書權埛仕。
정조 5년
備忘記。江原監司金憙下直。長弓一張長箭一部。賜給。
정조 5년
傳于李𡊠曰。東伯留待。
정조 5년
傳于徐有防曰。江原監司入侍。
정조 5년
徐有防。以奎章閣言啓曰。本閣日記。閣臣齊會釐正事。命下矣。一直提學鄭民始。以本職戶曹參判。呈辭受由。不爲仕進。卽爲牌招。以爲齊會釐正之地。何如。答曰。允。本職許遞。令該曹口傳付軍職。
정조 5년
兵曹口傳政事。副司果鄭民始。
정조 5년
備忘記。日記逐日修正事。屢勤飭敎。況於月前。與上注連爲伴直。相與修整之意。有諄複之敎。近來日晷甚長。而院中無一事。所謂擧條也。啓辭也。傳旨也。此等文書絶罕。而取覽所修日記。只是二日。萬萬駭然。如此不難爲之事。況有暇隙。則若有一分嚴畏之心。焉敢乃爾。若於晦前。今年日記。不爲修納。又若於來月望前。昨年日記。不爲修納。則當該注書趙興鎭。令該府從重勘處。待畢納後照律。該房知悉。至於李集斗事。意謂諄勤。不料其緩慢至此。成命之下。無一字半劃修整者。比下注書。尤極無狀。渠輩昵侍近密。似此等事。如彼其不從命。疎逖之臣何言。當該注書李集斗。爲先禁推。
정조 5년
徐有防。以弘文館言啓曰。本館上番校理臣李時秀。以中學兼敎授。今日儒生試取事。晝仕出去之意。敢啓。答曰。知道。
정조 5년
趙時偉。以兵曹言啓曰。協陽門傳漏軍有頉委折査實。草記事。命下矣。依傳敎。査問於當該所書員及傳漏軍。則南所書員金仁成所告內。昨夜初更量巡點時。協陽門傳漏軍二名內一名。果無見存。故將欲來告之際。更點已下。勢難擅離。未及來告。此外無他可達之辭矣。傳漏軍士李二福所告內。矣身兄弟以雇軍。隨行更點之役矣。矣身同生三福。夕食次出去。而門限前未及入來。致有執頉之境矣。二人所告如此。協陽門傳漏軍一名。的是初不入來。而自前協陽門建陽門兩處傳漏軍。則俱是中禁房雇立軍。故每夕傳。漏軍點考時。原無捧點於臣曹之規。而昨夕近杖軍士。各別申飭。使之巡更。則協陽門傳漏闕額。該所書員。以梗栍軍代充其數。應呼捧點。故未及覺察矣。及其宣傳官摘奸時。以元牌考見。未免綻露。事極驚駭。該所書員金仁成及傳漏軍士李二福等掩置不告之狀。李三福初不入來之罪。俱極痛駭。竝令該曹從重科治。臣亦有不能檢飭之失。惶恐待罪之意。敢啓。答曰。知道。如向時修擧。雖不可必。合眼任他。胡至是也。決不當每每曲恕。卿等少加小心也。卿等如此之故。如宋銓之不事事。黃仁炫之不了了。亦皆反效頹隋之習。咫尺殿座之地。偃坐不禁喧。尋常傳漏之事。闕點不能察。以至肅肅禁門。脫網之漢不入乎。無標之人不入乎。卿等少知宿衛之嚴。寧容如是。罷削薄勘。猶屬屑越。姑且安徐之意。卿等知悉。
정조 5년
修撰朴天行上疏曰。伏以。臣之所帶春秋兼銜。與臣弟應敎天衡。法當應避。相避之規。在下當避。玆敢援例陳章。伏乞聖明。亟命攸司。照例遞改。以存公格。以安私分。千萬幸甚。答曰。省疏具悉。疏辭下該曹稟處。
정조 5년
辛丑三月二十二日午時。上御誠正閣。江原監司入侍時。右承旨申應顯。假注書李集斗。記事官趙錫晦金載瓉。江原監司金憙。以次進伏訖。上謂憙曰。東藩得人矣。予無東顧之憂矣。憙曰。才短識蔑。初當藩任。恐難副委畀之聖意矣。上曰。何日離發耶。憙曰。今日辭朝。受符出城。因尋前路計耳。上曰。卿之講說。構納而去耶。予欲爲賁飾盛事。不可草草修入。卿之所奏文義。無一遺漏。敷演備述。雖留今日。構成一統。傳給史官而去。可也。憙曰。當如聖敎矣。仍命承旨讀宣諭別諭後。憙先退。命書兵曹草記批答訖。又命書傳敎曰。閽禁申飭。何如。而摘奸則。無不執頉之時。兵曹堂郞守門將。所當嚴勘。而今番特從寬典。更責來效。該房承旨。招致該郞該守門將。立庭嚴飭後執頉。難免重繩之意。分付退送。書訖。命退。諸臣以次退出。
정조 5년
辛丑三月二十二日申時。上御誠正閣。右副承旨入侍時。右副承旨金宇鎭。假注書趙興鎭。記事官趙錫晦金載瓉。以次進伏訖。上謂載瓉曰。頃日內閣講筵日記持入乎。載瓉曰。持入矣。上命讀奏。載瓉曰。此是草冊中暗草。文理不能接續。筆亦荒雜。難以取見矣。上曰。雖然自上所發問處。略奏。可也。載瓉讀數章。上曰。其日文義之上下酬酢。不啻千言萬語。而能如是纖悉。文亦善作。良可嘉也。宇鎭曰。果如聖敎矣。記注之才難矣哉。上曰。非但此日記。向日內閣修箋日日記。亦善出矣。仍命載瓉曰。此日記出去修正。可也。命退。承史以次退出。
정조 5년
辛丑三月二十二日酉時。上御誠正閣。坐直承旨入侍時。左承旨徐有防。左副承旨趙時偉。假注書李集斗。記事官徐龍輔鄭東浚。以次進伏訖。上曰。政院各房古事。今幾抄出。而修整至何境耶。有防曰。方刻期爲之。而一邊抄出。一邊正書。自然多費日子矣。上曰。着實爲之。俾無遲滯。可也。有防曰。判付之添入日記。旣有成命。本院今方收聚擧行。而但前後注書。有故者居半。極涉難便。或可分排於時任注書。使之添錄。而年條旣多。書役浩大。非一二注書所可速畢者。事甚可悶。故敢此仰達矣。上曰。依改修日記例。自政院差出能書文官三四人。承旨主管擧行。而承旨則左副爲之。可也。出擧條上命時偉書疏批訖。命先退。時偉先退。有防曰。東萊狀啓及倭館答通到院。而書中有此時難入之端。自政院分付禮曹。依例自本曹回咨下送。待邦慶後。原狀啓及倭館答通入之。似好矣。上曰。循例擧行之事。則自下回咨。可也。上曰。直閣如入直於摛文院。卽爲入侍。賤臣承命出。與直閣徐鼎修偕入進伏。上曰。注書出去。改修日記官與左副承旨。抄出以入。賤臣承命出。與左副承旨。抄出文官參上參下四人。朴行淳洪光一張顯慶姜彙鈺等。以入進伏。上命退。承史以次退出。
정조 5년
行都承旨李𡊠坐。左承旨徐有防坐。右承旨申應顯坐直。左副承旨趙時偉坐直。右副承旨金宇鎭坐。同副承旨鄭志儉坐。注書二員未差。假注書李集斗藥院直趙興鎭仕直。事變假注書權坰仕。
정조 5년
傳于趙時偉曰。承旨入侍。
정조 5년
徐有防。以奎章閣言啓曰。直閣徐鼎修。身病猝重。纔已出直。待敎鄭東浚藥院入直。他無推移之道。以檢書官代直之意。敢啓。傳曰。知道。
정조 5년
傳于趙時偉曰。摛文弘文講義。果已發簡。受答通以來乎。今則爲日已久。另加催促。使之從速修整。入啓。
정조 5년
又傳于曰。同知實錄事金夏材。近日連以未肅拜懸註。本職旣無情勢。則莫重史役。未免因此遲滯。史局之不爲請牌申飭。何也。以此意。傳于摠裁官。使之申飭行公。
정조 5년
又傳于曰。照律放送。適長其怠慢之習。時囚罪人李集斗。附過放送。當日仕進。使之晝夜修整。愆期不修納。則與趙興鎭更捧傳旨。
정조 5년
掌令任濟遠疏曰。伏以臣新從下土。初登筵席。忝冒臺端之列。而聖敎嚴截於言官之不言。臣固當自引之不暇。而惶蹙之際。未及周旋。溺職損體。臣罪尤大。玆陳短章。仰瀆宸嚴。伏乞聖明。特賜遞斥。以存臺體。千萬幸甚。臣於自引之章。不宜贅及他說。而憂憤弸中。有不能自抑者。敢此冒陳焉。惟殿下察納焉。噫嘻。痛矣。春秋之法。嚴於無將之誅。所謂無將者。其心將有所欲爲也。心苟有將。則聖人用法。罔或少恕。此豈刻核有餘。而仁厚不足而然耶。合辭諸賊。莫非將心。而鄭妻龜柱。尙保首領。許多群凶。自在無𧏮。春秋之法。於斯蔑矣。至於洪國榮之罪惡。尤不可容貸假息於覆載之下。向非殿下睿智明斷。禍殿下國家。迫在呼吸之間。思之骨冷。言之髮䝂。國榮之今日生存。亦莫非殿下天地之德。而國榮上負罔極之恩。中懷無將之禍心。沮遏大計。放恣無忌。究厥情狀。將至無所不爲。勢焰之薰灼。賄賂之充積。乃其餘事。及其天日昭明。罪惡綻露。則神人之所共憤。懲討之所當嚴也。殿下雖欲寬之。而王章不可貸。雖欲生之。而負犯死有餘罪。而二年鄕里。只擧放黜之典。兩司論執。終靳兪允之音。邦刑失矣。物情駭矣。臣於合辭姑止之日。不敢書諸二字於章奏。而向日臺臣之請。出於御筆之奉還。家舍之毁撤。田結之還收。則此固不易之論也。寶墨旣承奉還之命。則毁家收結。當在次第事。而崇然之屋。尙在通衢之上。夥然之結。未還地府之案。行路指點。輿情駭惑。伏願殿下。克允臺請焉。答曰。省疏具悉。草草畫葫之語。不若緘結矣。
정조 5년
辛丑三月二十三日辰時。上御誠正閣。左承旨入侍時。左承旨徐有防。假注書趙興鎭。記事官徐龍輔鄭東浚。以次進伏訖。上曰。上下注書慢忽之習。誠極駭然。廳注書之昨今年日記。全不修整。了當無期。而上注書。近來則旣於廳注書伴直。且無院中書役。故及此有暇之時。因爲修整之意。正月已下敎於李集斗矣。昨日取見所修日記。則廳注之所修日記。不過數日日記。至於李集斗。亦無一字半劃書給者。前後下敎。不啻諄複。而焉敢如是耶。有防曰。雖緣無暇。似未及修整。稽忽之罪。固所難免矣。上曰。當日入侍日記。當日內修整。毋至積置。可也。上曰。右承旨左副承旨右副承旨同副承旨檢閱入侍。賤臣承命出。與右承旨申應顯。左副承旨趙時偉。右副承旨金宇鎭。同副承旨鄭志儉。檢閱金載瓉。偕入進伏。上曰。今日應製。右副之所作。可謂善作。而右承旨以年老之人。所作甚善。誠可嘉也。仍命有防書傳敎曰。應製居首三中一右副承旨金宇鎭韻考一卷。之次三中同副承旨鄭志儉。三下一右承旨申應顯。檢閱金載瓉。奉敎徐龍輔。紙一卷賜給。次上待敎鄭東浚。左副承旨趙時偉。筆各一枝賜給。上曰。各房考事之抄謄者。幾許爲之耶。有防時偉曰。臣等所掌禮兵房考事。其中最爲浩䌓。勢難一二日內盡考。故昨日所抄謄者。不過十分之二三。而至於工房考事甚少。數日內似可了當矣。上曰。不必曠日持久。斯速抄出。可也。有防等曰。抄出後正書者甚多。而不可以吏筆謄出。臣等之意。則抄啓文臣中。年少善書者抄出。使之修整。似好矣。上曰。然則出擧條。可也。有防曰。今此日記添修時。抄啓文臣中時無職名人員。令該曹依例付軍職。使之冠帶常仕。何如。上曰。依爲之。書訖。宣饌。命退。諸臣以次退出。
정조 5년
行都承旨李𡊠坐。左承旨徐有防坐直。右承旨申應顯坐。左副承旨趙時偉坐直。右副承旨金宇鎭式暇。同副承旨鄭志儉坐。注書二員未差。假注書李集斗仕直趙興鎭式暇。事變假注書權坰仕。
정조 5년
徐有防啓曰。更鼓誤打。前後申飭。不啻嚴截。而俄者延陽門傳漏軍。當打二更第一點。而誤打初更二點。事之可駭。莫此爲甚。兵曹入直堂郞。難免不善檢飭之失。從重推考。何如。傳曰。允。
정조 5년
又啓曰。丙戌丁亥戊子年日記合三十七卷。實錄廳輸送之意。敢啓。答曰。知道。
정조 5년
傳于申應顯曰。右副承旨入侍。
정조 5년
徐有防。以摠裁官言啓曰。臣所修年條中。四年已爲校正。而一邊移書粉板。待粉板之滿一年條。次第入印之意。敢啓。傳曰。知道。
정조 5년
趙時偉。以吏批言啓曰。判書李衍祥牌不進。參判金夏材未肅拜。小臣獨政未安。何以爲之。敢稟。傳曰。只出緊任。
정조 5년
有政。吏批。判書李衍祥牌不進。參判金夏材未肅拜。參議李敬養進。承旨徐有防進。以李崇祜爲右尹。
정조 5년
兵曹口傳政事。副司直魚錫定。副司果徐簡修張顯慶。
정조 5년
徐有防。以實錄廳郞廳。以摠裁官言啓曰。本廳纂修堂上金夏材。以本職未肅拜。連爲懸頉。不爲仕進。事極未安。推考警責。令政院牌招。使之察任。何如。傳曰。允。
정조 5년
掌令林濟遠啓曰。臣屢年居鄕。初當言地。懲討一事。爲今日第一急務。臣於自引之章。槪論懲討。而有不敢張皇煩瀆。只以無將一句語。爲春秋斷案矣。及承聖批嚴截。惶隕悚蹙。無地自容。第伏念。臣以遐土賤蹤。猥忝耳目之列。獨有區區之危忱。而未竭憂憤之萬一。罔非臣生疎之致。所失於是尤大。臣何敢一刻仍冒於臺次乎。請命遞斥臣職。答曰依啓。
정조 5년
領議政徐命善上箚曰。伏以。夏享大祭受誓戒。期在明夕矣。仰惟親禴之命。寔出無窮之孝思。凡在臣隣。孰不欽仰。而第伏念。近因風雨之頻作。朝晝異侯。寒暖不適。連日動駕。達宵將事。有乖節宣之方。已是萬萬悶迫處。而況此擧國顒企之時。經宿離宮。非但憂慮之不弛。亦有事勢之難便者。玆將短箚。敢控微忱。伏乞亟命攝儀。以副群情焉。取進止。答曰。省箚具悉卿懇。誠如卿箚中云云。事勢二字。甚是穩當。强而行之。恐欠誠敬。箚請從施。仍傳曰。此批答。遣史官傳諭于領議政。
정조 5년
辛丑三月二十四日未時。上御誠正閣。左承旨入侍時。左承旨徐有防。假注書趙興鎭。記事官趙錫晦鄭東浚。以次進伏訖。上曰。前待敎入來與否。知入。賤臣承命出。回奏曰。姑未入來云矣。上曰。右承旨同副承旨入侍。賤臣承命出。與右承旨申應顯。同副承旨鄭志儉。偕入進伏。上命有防讀全羅監司狀啓。命應顯讀慶尙監司狀啓。命志儉判付。上曰。明日受誓戒報府。持入。賤臣承命出持入。命志儉讀奏訖。上曰。今日政所出。不過一望。何也。有防曰。參議獨政。緊任一窠。而其餘則戶判司饔奉事。數窠云矣。命退。承史以次退出。
정조 5년
行都承旨李𡊠藥院直。左承旨徐有防坐。右承旨申應顯坐。左副承旨趙時偉坐直。右副承旨金宇鎭坐。同副承旨鄭志儉坐直。注書二員未差。假注書李集斗藥院直趙興鎭仕直。事變假注書權坰仕。
정조 5년
徐有防。以奎章閣言啓曰。閣吏掄選。商量定式後。草記事。命下矣。本閣之吏。所任旣係不輕。差定又由啓下。則其所掄選。宜別該司。此後閣吏有闕。則先取人地。次觀文筆。諸吏通同會薦。掌務官親執選擇。有司堂上。定其可否。然後差定啓下之意。定式施行。何如。傳曰。允。凡公家文字。皆有制度之故。長短廣狹。各自不同。雖以草記一事言之。六曹草記。各有本曹之例。或用二折。或用三折。或用三分一。以是該曹分守該曹之制。又以各司制度。作竹籤藏置大內。準其違否。此例近皆不知。而惟箕伯知之。向有筵奏之語。況本閣草記。事面自別。弘文館草記竹籤。亦在內。此後晝一定式後。竹籤一介。依例造入。
정조 5년
又以奎章閣言啓曰。御製編輯時擧行節次及編摩月日。草記稟處事。命下矣。編次御製之規。每月兩會之法。旣載在閣誌編書條中。此則別無更爲定式者矣。敢啓。傳曰。誌旣詳矣。不必架疊。而但於近日閣事中。第一當務之最未定規者。莫甚於此一節。閣誌所載。汎言應行之網領也。雖於月兩會之時。傳敎批答之移編御製冊及各體文字之謄上御製冊也。潤色斤正等事。如古之編次人編摩之例。然後。可也。然則傳敎批答。或有折去頭尾處。或有刪去吏文體格處。而此皆待入侍稟定乎。請對稟定乎。抑或付籤微稟乎。又若各體御製。則一字一句。聚精會思。期無疪病。卿等之責也。但用閣誌之文。入直考校而止。一閣臣足矣。安用會同爲哉。先朝御製編次諸人。未編之前。極力看詳。已編之後。隨意稟改。每稱誠勤之尤著。以前有趙明履李喆輔。後有具允明蔡濟恭爲敎。又以元景夏父子。趙明鼎諸人稱善之。小子承聆。不知其幾遭。卿等若循古人誠意。此等處尤無理會。不下可無仔細講定。成出劃一之例。行之永久。俾無掣礙之端。似好矣。
정조 5년
又以奎章閣言啓曰。講製所用經書。今欲以活字印出。則預先拮据物力。然後可以擧行。相議論理。草記事。命下矣。講製時所用經書試冊講冊。則月初已自戶曹。給經書三件紙地物力於外閣。使之印出北漢板。以爲進排之地。案冊則以閣藏件。姑先取用。而至於活字新印。不但諸匠之盡赴史局。無以推移。容入物力。亦甚不些。其所拮据之道。令本館提調商量稟處。何如。傳曰。甚是。依此令本館稟旨。
정조 5년
又以禮曹言啓曰。宗廟夏享大祭。旣已命攝。永寧殿。遣大臣攝行祭。勿爲設行之意。敢啓。傳曰。知道。
정조 5년
傳于徐有防曰。昨日坐直承旨入侍。
정조 5년
趙時偉。以吏曹言啓曰。今此宗廟夏享大祭時。大祝皆以侍從塡差。而時無職名人員。令該曹口傳付軍職。何如。傳曰。允。
정조 5년
兵曹口傳政事。副司果洪明浩李濟萬李敬一崔烜李亮載。
정조 5년
鄭志儉。以戶曹言啓曰。依傳敎。史局設廳後。自戊戌三月辛丑三月。至各司進排物種抄出。已上別單書入。而此外別工作擧行木鐵亏里。粉板登床等物。姑未實入。待實入書八之意。敢啓。傳曰。知道。
정조 5년
又以戶曹言啓曰。文昭殿碑閣蠶壇碑閣淨業院碑閣追慕洞碑閣流霞亭。發遣本曹郞廳奉審。則追慕洞碑閣夫防草捌張。女防草貳張。夫瓦拾張。女瓦柒張破。流霞亭鷲頭壹介。常女瓦參張。夫瓦臺張。千慕堂常女瓦伍張。夫瓦壹張破。雨漏壹庫。仰土剝落。萬懷堂夫瓦壹張破。四面墻垣。庫庫脫落。東挾門壹間。蓋瓦庫庫脫落。以上破傷處。分付各該司。卽速修改之意。敢啓。傳曰。知道。
정조 5년
徐有防。以兵曹言啓曰。今夜延陽門傳漏二更一點。以初更二點誤打。每夜逐更申飭。不啻申嚴。而又有此誤錯之擧。當該傳漏軍士及該所書員。令攸司從重科治。巡更衛將部將。竝令該府拿問勘罪。臣亦有不能檢飭之失。惶恐待罪之意。敢啓。傳曰。知道。
정조 5년
辛丑三月二十五日辰時。上御誠正閣。左承旨入侍時。左承旨徐有防。假注書趙興鎭。記事官徐龍輔鄭東浚。以次進伏訖。上曰。完伯。何時下去云耶。有防曰。姑未知何日發程。而向聞完伯之言。則當此臣民顒望之日。遽然下去。下情不勝缺然。今姑遲留云矣。上曰。邦慶遲速。不可期必。而此時道伯。何可許久遲滯乎。從速辭朝事。分付。命讀公事訖。上曰。近日日氣甚和暖。農家消息。何如云耶。有防曰。遠外消息。雖未詳知。近聞畿內所聞。則秋牟幾皆發穗。春牟亦皆胚胎。而以日氣之調和。兩麥果有豐登之望。而注秧等事。亦善爲之。早播者已立苗。初鋤役。非久始之云矣。上曰。近年以來。連値凶歉。民生甚艱。戶曹收租。亦至不贍。今年之豐熟。予日祈祝矣。有防曰。來頭事。雖未可知。以今春日氣見之。姑無別般病稼之災矣。仍命退。承史以次退出。
정조 5년
行都承旨李𡊠坐。左承旨徐有防坐。右承旨趙時偉坐。左副承旨金宇鎭坐直。右副承旨鄭志儉坐。同副承旨趙鼎鎭坐直。注書二員未差。假注書李集斗藥院直趙興鎭仕直。事變假注書權坰仕。
정조 5년
李𡊠啓曰。右承旨申應顯今日不爲仕進。卽爲牌招。何如。傳曰。許遞。
정조 5년
傳于鄭志儉曰。右副承旨入侍。
정조 5년
傳于趙時偉曰。右承旨馳詣明陵。奉審摘奸以來。局內諸陵。一體奉審。
정조 5년
承旨前望單子入之。趙鼎鎭落點。
정조 5년
徐有防。以吏批言啓曰。玉堂闕員。今當差出。而曾經之人。方在解由未出中。無以推移備擬。合有變通之道。何以爲之。敢稟。傳曰。勿拘。
정조 5년
有政。吏批。判書李衍祥參判金夏材實錄廳進。參議李敬養。承旨徐有防進。以兪岳柱爲掌令。鄭淵淳爲修撰。徐有隣爲戶曹參判。申應顯爲戶曹參議。
정조 5년
兵曹口傳政事。副護軍鄭與曾任濟遠。副司果黃昇源。
정조 5년
趙鼎鎭。以奎章閣言啓曰。日昨筵臣。請以邊情使內閣知之。此言似有理。慱考可據典故。草記事。命下矣。考諸唐宋。旣無使學士與聞邊情之文。參以事勢。亦多有掣礙之端。此一款。置之。何如。傳曰。允。
정조 5년
又以奎章閣言啓曰。陵幸時外邑廚傳。動駕時京司進排。參酌他例。取考謄錄後。畫一稟處事。命下矣。取考度支及畿營謄錄。則政院以下各司。只有假家名色而已。元無他進排物種之列書者。今於本閣進排者。有難一一酌定數爻。凡假家間數及各項進排者。只以依政院例定式擧行之意。分付戶曹及京畿監營。何如。傳曰。允。
정조 5년
又以奎章閣言啓曰。奎章學士肅拜本閣後。始許題名於先生案。新除後微稟。或定日子入肅。如耆堂之肅拜靈壽閣之例。似好。此亦指一草記定式事。命下矣。肅拜後題名。入肅時微稟。曾有定式與受敎。而尙無可據文蹟。多有因循未行者。此後則一遵受敎。無得違越之意。定式施行。何如。答曰。允。
정조 5년
又以兵曹言啓曰。今日開門時。丹鳳門近仗軍士所告內。無章標一漢。擔兩大酒壺闌入。故執捉以來云云。取考戶牌。則卽全好性家奴山金。問其無章標闌入之由。酒壺所去之處。則以爲。曾前燈燭房。軍士隨行矣。今以賣酒次入來云。當此閽禁至嚴之時。無標無屬之漢。肆然闌入。欲爲賣酒於闕中者。誠萬萬痛惡。不可尋常處之。令有司從重勘罪。何如。答曰。允。
정조 5년
金宇鎭。以禁衛營言啓曰。本營把摠閔致協。身病猝重。勢難察任。改差。何如。答曰。允。
정조 5년
又以禁衛營言啓曰。來四月當十一番後部前司屬慶尙道五哨軍兵逢點。實數六百五十二名。已爲點閱整齊。來四月初一日。與內外各處入直將官軍兵等。依例替代後。舊軍放送之意。敢啓。答曰。知道。
정조 5년
又以禁衛營言啓曰。來閏五月當十一番後部左司屬慶尙右道五哨軍兵。來五月二十五日京中逢點。依例準二朔立番之意。本道監兵使處。預爲知委。何如。答曰。允。
정조 5년
又以御營廳言啓曰。本廳來四月五月兩朔應立後部右司屬黃海道五哨軍兵六百七十名。已爲逢點整齊矣。四月初一日。與中司軍兵替代三番後。舊軍放送之意。敢啓。答曰。知道。
정조 5년
又以御營廳言啓曰。來閏五月六月兩朔應三後部後司屬黃海道五哨軍兵。來五月二十五日。京中逢點。閏五月初一日。與右司軍兵。替代立番。趁期調送事。本道監兵使處。依前知會之意。敢啓。答曰。知道。
정조 5년
辛丑三月二十六日辰時。上御誠正閣。右副承旨入侍時。右副承旨金宇鎭。假注書趙興鎭。記事官徐龍輔鄭東浚。以次進伏訖。上曰。戶曹參議。聞有實恙。而然則誓戒似不得進矣。仍命賤臣知入。賤臣承命出。回奏曰。戶議則病勢難强。故兵曹參議李致中進去云矣。上曰。然則吏曹何不草記變通乎。仍命書傳敎曰。大享薦俎官。例以戶曹佐貳塡差。而今番以他曹參議陞實。事面極爲苟艱。該參議如有難强之實病。何不提稟變通乎。吏曹堂上推考。戶曹參議朴師訥許遞。今日政。以在京無故人差出。使之淸齋。又命書傳敎曰。承旨望苟艱。莫如近日。修撰趙鼎鎭。承旨除授。牌招察任。書訖。上曰。新除授承旨。方入直於玉堂。先入侍後謝恩事。分付。賤臣承命出。與同副承旨趙鼎鎭。偕入進伏。上曰。承旨年紀。幾何。鼎鎭曰。今年爲五十載矣。上曰。年雖向老。新入院中。凡事必着意修擧。可也。仍命書傳敎曰。承旨房仍。又命書傳敎曰。右承旨馳詣明陵。奉審摘奸。局內陵寢。一體奉審以來事。分付。命退。承史以次退出。
정조 5년
辛丑三月二十六日申時。上御誠正閣。坐直承旨入侍時。同副承旨趙鼎鎭。假注書李集斗。記事官徐龍輔鄭東浚。以次進伏訖。上命鼎鎭。讀公事。又命左副承旨入侍。賤臣承命出。與同副承旨金宇鎭偕入進伏。上命讀狀啓。書判付訖。命退。諸臣以次退出。
정조 5년
行都承旨李𡊠坐。左承旨徐有防坐直。右承旨趙時偉坐直。左副承旨金宇鎭坐。右副承旨鄭志儉坐。同副承旨趙鼎鎭坐。注書二員未差。假注書李集斗藥院直趙興鎭仕直。事變假注書權埛仕。
정조 5년
徐有防啓曰。明日常參經筵。取稟。傳于曰。只晝講。
정조 5년
徐有防啓曰。以四月初一日輪對。取稟。傳曰。爲之。
정조 5년
以慶尙監司李文源狀啓。備忘記。眞寶縣倉糓燒燼及執頉。至於二千餘石之多。出火根因。人物傷否。固宜登時陳聞。去年至月事。今始狀聞者。寧有如許紀綱。該縣官之稱疾。不卽反閱。已極無嚴。而至於兼任邑倅。旣當空官之時。又於營題之下。推諉遷就。拖至于今。此等邑宰。若不嚴繩。何以懲頹俗戢頑吏。兩邑守令。一竝爲先削職。令該府拿問。捧口招以聞。
정조 5년
備忘記。計其月日。事在被譴之前。而藉令勘罷之後。大小狀啓。如例爲之。則此何等民邑大事。不卽狀聞者。果何故也。如是而水旱盜賊。安望一一登聞。大關後弊。慶尙前監司趙時俊。爲先罷職。新伯雖與舊伯有異。原狀啓中。守令不論罪。事狀不明陳。亦不可全然無警。該監司李文源。從重推考。
정조 5년
傳于趙時偉曰。眞寶縣監英陽縣監。待明朝口傳擇出。
정조 5년
備忘記。觀此松留狀聞。中軍李晟事。奚但駭妄。足係師律。以若昏憒。有若辜犯。固宜泥首。以聽主將之勘斷。而中軍之投印徑歸。實是前所未有之事。若此則師律。將安行施。如其虐害平民。漁奪市物。勒取軍馬等。種種不法。視此猶是小事。況本府號稱雄鎭。緩急所恃。而如許犯法蔑律之類。不以嚴法勘律。無以勵後日。然猶未詳本事。爲先令該府拿問。捧招以聞。
정조 5년
以江華留守徐浩修狀啓。傳于趙時偉曰。帀月之後。始到祗受狀。政院之無一字皁白而捧入。欲效於嶺伯所爲乎。當該承旨推考。其委折問啓。
정조 5년
徐有防。以奎章閣言啓曰。今日奉謨堂奉審。依定式與戶曹堂郞同爲奉審。則廣窓十隻塗紙破。拂雲亭紫的四幅。單袱二件。別紋地衣一浮。遮陽三浮破傷矣。擇日修改之意。敢啓。答曰。知道。
정조 5년
又以奎章閣言啓曰。奉謨堂。奎章閣奉審時。每於前一日。草記奉審後。有無頉。更爲草記。似好。講其可否。定式後草記事。命下矣。凡於奉審時。臣等旣不可徑自入去。奉審後堂閣之有無頉。諸處有頉處。亦不可不稟旨後修改。則前一日與奉審後兩次草記。實合事宜。以此定式施行。何如。傳曰。允。甚好。依此爲之。何乃仔細如斯。
정조 5년
又以奎章閣言啓曰。修正冊子幾許爲之與否。問于一提學處事。命下矣。卽以有旨。下諭于提學金鍾秀處。以爲歷代名臣奏議。則曾所鈔節之本。梳洗幾畢。待皇明奏議。自京鈔謄以送。更加刪節。各隨門目。添附成書爲計。而至於國朝奏議則曾所鈔之本。猶多未備。補缺之道。今當廣加搜訪。收聚遲速。姑未可卜。雖以先朝奏議一款言之。內下四十九卷之鈔刪。工役已自浩汗。且庚午至乙酉疏箚。則自承政院謄送。然後姑可刪節附編云矣。敢啓。答曰。知道。自政院可以謄送爲幾年。更爲仔細問于一提學。草記。
정조 5년
又以禮曹言啓曰。卽接掌樂院所報。則仁政殿殿庭軒架黃鍾一枚。見失之後。自捕廳譏捕。而于今三朔。迄未捉得。其間本院之移文提促者。非止一再。而斯得無期。有難等待。莫重樂器。許多欠闕。揆以事體。誠極未安。斯速草記造成。以爲備數取用云矣。殿庭軒懸樂器見失後。尙未推得。則不可不新鑄備數。令該曹卽爲造成事。分付。何如。答曰。設置捕廳。所欲戢姦捕盜。而近來該廳。無異革罷之司。殿庭樂器之見失。幾至半年。尙不跟捕。寧有如許法綱。決不可歸之未推。得使之新造。兩捕將。姑觀前頭嚴勘。而若於不多日內。不卽捉納。則當該出捕捕校。當限死重棍。絶島爲奴。斷不饒貸。以此意嚴飭。以日前大臣筵奏聞之。閭巷竊發之患。莫甚於近日云。此亦該廳之罪。此後更以竊發。如前有徹聽之事。是國無法也。該廳從事官以下。當繩以軍法。此乃爲生民除害之意也。令政院牌招該大將。使之聽傳敎。
정조 5년
又以承文院官員。以都提調意啓曰。院吏文學官李德懋朴齊家徐理修陞六。代進士南播秀。幼學鄭昌謩。幼學柳熽差下。竝付軍職。冠帶常仕。何如。答曰。允。
정조 5년
趙時偉。以司僕寺一二提調意啓曰。濟州前牧使金永綬遞任進上馬三匹。今纔上來。禾毛色別單書入。依例內厩立養之意。敢啓。答曰。知道。
정조 5년
趙時偉。又以義禁府言啓曰。北所衛將尹珖。西所部將鄭泰曾等拿囚之意。敢啓。答曰。今番則付過放送。此後另加小心警巡。
정조 5년
又以左邊捕盜廳言啓曰。本廳從事官趙光鉉。身病猝重。勢難察任。改差。何如。答曰。允。有履歷剛明可堪職事人。各別擇差。凡係戢盜之政。十分惕念。無蹈重辟。可也。
정조 5년
左尹鄭昌聖上疏曰。伏以臣。早孤失學。無所師受。略涉文字。不過應擧佔祿之計。至於經工學術。懵焉不恥。通籍以來。便成抛置。到今年衰。尤覺消亡。尋行數墨。亦不猶人。臣固自知其無用於世。世亦不復比數於文藝之末。猶荷拂拭之恩。濫廁經筵之選。已是夢外。自顧慙恧。而株守未固。義分是怵。大僚筵飭。辭避無路。一再冒膺。遂成盤礴。每當挾冊之時。冞切汗顔之愧。勉强應對。心如撻市。伏想淵鑑洞燭靡遺。而匿瑕之德。姑不顯斥。臣雖至愚。亦豈不知。日昨臨講。中朝發嘆。至以侍講諸臣。無可以開發聖心。經傳奧旨。不能有質疑辨惑。辭敎懇惻。誨語諄諄。君臣之間。貴在誠信。大聖人無隱爾之盛意。臣誠欣嘆感服。有以仰覸我殿下不欺之篤工。殿下之所以待臣僚者。以誠不以文如此。臣之事殿下者。苟有一毫虛飾。欠於誠實。則是不但負殿下也。實有負於神明也。臣雖不肖。豈忍爲此。臣之不學無術。不足以仰禆聖學之萬一。臣心之所自訟。通朝之所共悉。何敢以職名之榮耀。聖眷之含容。厭然自揜。强其所不可强。苟且備員。貽辱於顧問之列哉。伏乞聖明。特垂體諒。亟許鐫改臣經筵之銜。俾得以盡事君以誠之道焉。臣於當日。欲有所尾陳。而滿心恧蹙。囁嚅而退。愚衷耿耿。如物在喉。敢以畢暴焉。中庸稱舜之大知曰。好善而好察邇言。魯論稱顔子之好學曰。以能問於不能。以多問於寡。夫以大知之聖。亞聖之姿。而其所用工。亶在於一問字。則聖學雖躋於高明。群下無槪於睿襟。而恐不可以此少懈於探頤之方也。若曰。諸臣之膚淺末學。難於發揮微妙。則是誠然矣。夫義理無窮。而人心或有通蔽。芻蕘雖愚。而千慮必有一得。諛陋之見。縱無可取。討論之廣。豈全無補。設令有問。而不能仰對。卽其反覆叩擊之間。又豈無觸發開悟之端耶。今若以講臣之或難對揚。有所疑晦而不賜淸問。或以講說之不能善敷。謂無滋味。而聊應文具。則其有害於典學之力。進德之幾。不亦可憂之甚乎。昔漢會諸儒於石渠。解說同異。天子稱制。臨決聽之。史冊傳爲盛擧。向來摛文之開筵。實做古制。圜橋之聽。莫不聳動。最得講確之體。必有資澤之效。臣謂此後法筵。一依此例。筵臣得以私相發明。聖上因以詳察臧否。剖析群言。明詔得失。則下有所憤悱。上可以啓沃。豈曰少補云乎哉。伏願聖明。勿以人廢言。不勝幸甚。答曰。省疏具悉。近來經筵之臣。寂無此等說話。卿能語到。極可嘉尙。後筵當如卿言行之。卿其勿辭參筵。
정조 5년
辛丑三月二十七日卯時。上御誠正閣。左承旨入侍時。左承旨徐有防。假注書趙興鎭。記事官徐龍輔鄭東浚。以次進伏訖。上曰。頃日次對。領相以閭巷竊盜盛行事。左右捕將。申飭嚴禁矣。未知能各別申飭。而近聞城內竊發之患。少無止息。一向狼藉云。兩捕將如或着念嚴飭。則豈有如前橫行之理哉。有防曰。近日兩捕將。另加申飭云矣。上曰。城內盜賊之橫行者。非但兩捕廳。不能禁戢。槪緣連歲凶荒。民生極艱。故遊衣遊食之類。無所歸屬。仍爲作賊之事矣。有防曰。作賊之漢。非貧窮濱死之人。好衣好食者。亦皆爲之。以此觀之。非困於饑寒而然也。本心甚無良故也。上曰。判付添書之役。何間可以了當乎。有防曰。書役極甚浩多。姑不可一二日內修整矣。上曰。書寫官輩。使之早朝仕進。俾無游泛之地。可也。有防曰。判付添書。旣有成命。今方收聚。待其齊到。自當擧行。而添書官例付兼春秋。然後方可仕進。朴行淳時帶騎郞。已兼春秋。至於洪光一張顯慶姜彙鈺。依日記改修之例。似當令該曹竝付春秋。而洪光一方帶社稷令。比諸他司。所重自別。不得除本仕云。何以爲之乎。上曰。依爲之。閑司相換。可也。出擧條仍命退。承史以次退出。
정조 5년
辛丑三月二十七日酉時。上御誠正閣。左承旨入侍時。左承旨徐有防。假注書趙興鎭。記事官徐龍輔鄭東浚。以次進伏訖。上曰。今日見經筵上疏。則語甚切實。文亦善作。予庸嘉尙矣。上曰。上番出去。兼史入送。可也。龍輔承命出後。兼春秋文采五進伏。上曰。各房故事。幾許抄出耶。有防曰。他房故事之抄出。未知爲幾何。而臣之所掌禮房故事。幾盡抄出。而正書尙遠矣。上命采五。各房故事抄出者。詳錄以入。采五承命出持入。上命有防讀奏。上曰。此非但爲目下可考。將作來後文憲矣。有防曰。聖敎至當矣。上曰。蓋我國文憲。自古無傳。雖有溯考事。其勢末由。而至於孝廟以前。屢經兵亂。無一流傳者矣。有防曰。可考文憲。每當史庫曝曬之時。則必藏置於史庫者。良以此也。上曰。非但公家文字。士夫家文集。亦爲藏置云。然否。有防曰。曝曬史官中如有所親者。必付送藏之矣。上曰。承宣亦作曝曬之行否。有防曰。臣則未經翰林。故不得行矣。上曰。曝曬時。史官盡見史冊云。許多卷秩。何以披閱乎。有防曰。似不可盡考云。而雖考見史冊中事。初不敢發諸口外。不過於心知之而已矣。命退。承史以此退出。
정조 5년
行都承旨李𡊠藥院直。左承旨徐有防坐直。右承旨趙時偉坐。左副承旨金宇鎭坐。右副承旨鄭志儉坐。同副承旨趙鼎鎭坐直。注書二員未差。假注書李集斗藥院直趙興鎭仕直。事變假注書權坰仕。
정조 5년
徐有防啓曰。明日再明日。國忌齋戒定日。視事。頉稟。傳曰。知道。
정조 5년
傳于趙時偉曰。帀月之後。始到祗受狀。政院無一字皁白而捧入。欲效前嶺伯所爲乎。當該承旨推考。其委折問啓事。命下矣。問于前江華留守趙㻐。則以爲。備局關文。以擧行形止狀聞爲辭。故錯認以新留守到任擧行後。自當修啓。果未封進矣。今承飭敎。莫非臣矇然之致。萬萬惶悚云矣。敢啓。答曰。知道。前留守事。固有矇然之失。而本事發關。旣因特敎擧行。況留守。又是兼提調。則行會閱月。無一字形止之枚報。終不覺發。致勤詢問。近日該堂之怠忽。胡至此甚。留守之不察。猶屬第二件。本司行公有司堂上。從重推考。
정조 5년
備忘記。內閣講會日說話。不啻千萬言。在古善於記注之人。尙患其棼糅。難會旨意。如今人才渺然之日。尤何望不錯一字。悉記上下酬酢乎。觀此講義錄出者。段絡貫通。質辨兩該。司下奏對。縱有茇簡。自上答問。胡又不忘。況近百張書役。容易修正。勤而可尙。才又可褒。翰林金載瓉處。以今下物種賜給。俾新進之勤者知所勸。怠者知所愧。亦是培養之一道。該堂知悉。
정조 5년
傳于鄭志儉曰。承旨入侍。
정조 5년
備忘記。觀過之過。略之何妨。前御史柳誼。給牒敍用。近來史局事。可悶。此等之人。宜責此等之事。仍任史郞。使之專當董役。
정조 5년
兵曹口傳政事。副司果柳誼。
정조 5년
吏曹口傳政事。以柳誼爲兼實錄編修官。
정조 5년
傳于趙鼎鎭曰。同副承旨入侍。
정조 5년
徐有防。以實錄廳摠裁官言啓曰。本廳印役方張。書寫浩䌓。纂修郞廳李延伋宋銓減下代。司僕正尹長烈。前獻納宋樂差下。粉板郞廳黃仁炫朴行淳減下代。典籍金孝眞。前佐郞柳星漢差下。謄錄郞廳閔孝克。身病猝重。今姑減下。其代權知承文院副正字李益洙差下。使之察任。何如。傳曰。允。
정조 5년
吏曹口傳政事。以李命圭爲英陽縣監。李琇爲眞寶縣監。社稷令洪光一。禮曹正郞李濟亨相換。兼實錄編修官尹長烈宋樂。兼實錄記事官金孝眞柳星漢李益洙。兼春秋洪光一張顯慶姜彙鈺。
정조 5년
兵曹口傳政事。副司果宋樂柳星漢。
정조 5년
趙鼎鎭。以戶曹言啓曰。自庚子五月辛丑三月至。實錄廳進排別工作物種抄出。出已上別單書入之意。敢啓。答曰。設置別工作。徒損經費乎。況成命已久。今始草記。又何故也。本曹該色郞廳當該別工作官。竝拿處。所謂都廳。職是句管凡事。宜節不急之費而不此之爲。耗費爲事。此後摠裁官嚴飭。可也。
정조 5년
又以戶曹言啓曰。參議臣申應顯與正郞臣李壽仁。工曹判書臣李命植。佐郞臣李益燦。進詣於義本宮。依定式奉審。則啓慶軒雨漏三庫。薍簾五浮。懸竹一筒破。內外墻垣瓦子。間間脫落。分付各該司。卽速修改。而亦令本曹。郞廳監董。擧行之意。敢啓。答曰。知道。
정조 5년
又以戶曹言啓曰。時御所各處墻壁垣宇。依定式。發遣本曹正郞臣李禹圭與兵曹參議臣李致中。佐郞臣宋銓。東所衛將臣南履五。南所衛將臣具埱。西所衛將臣權伋。北所衛將臣李鉉重眼同看審。後有頉各處。別單書入。分付紫門監。使之着實修改。亦令本曹郞廳監董擧行之意。敢啓。答曰。待各處修改時。一體爲之。
정조 5년
又以戶曹言啓曰。慶熙宮差備內外。依定式發遣本曹正郞臣李禹圭。與衛將臣張大維眼同看審後。有頉各處。別單書入。分付營繕。使之着實修改。亦令本曹郞廳監董擧行之意。敢啓。答曰。依昌德宮例。爲之。
정조 5년
鄭志儉。以義禁府言啓曰。大興前中軍李晟。拿囚之意。敢啓。答曰。捧口招以聞。
정조 5년
金宇鎭。以義禁府言啓曰。眞寶前縣監朴誠一。英陽前縣監宋致淵等拿問。捧口招以聞事。傳旨啓下矣。朴誠一宋致淵等。俱在任所云。依例發遣府羅將。竝拿來。何如。答曰。允。
정조 5년
辛丑三月二十八日。兼春秋洪光一。司僕寺啓目。因濟州前牧使金永綬狀啓。山馬監牧官新舊交替時。馬匹欠縮。前前監牧官金光燧。今無可論是白遣。前監牧官金光㷜段。亦旣遞職。令本州嚴棍懲礪。未傳掌馬。逐匹代徵。何如。傳曰。依回啓施行爲良如敎。
정조 5년
辛丑三月二十八日辰時。上御誠正閣。左承旨入侍時。左承旨徐有防。假注書趙興鎭。記事官徐龍輔鄭東浚。以次進伏訖。上曰。前嶺伯事。誠訝惑矣。失火在於昨冬。而交龜在於歲後。則其間屢易月日。而終不登聞。稽忽之責。在所難免。以新伯論之。旣已狀聞。則不論該守令之罪。所失亦大矣。有防曰。聞其委折。不無發明之端。而未卽登聞。非但慢忽。旣已登聞。則該守令互相推諉之事。固當一一狀啓。而只言失火之事。不論守令之罪。亦極糢糊矣。上曰。觀此嶺伯狀啓。則大丘債事。誠難處矣。若如李時秀書啓。舊債一竝蕩滌。營中凡百。使之自備用之。則嶺營卽八道中大都會也。營門似不成樣矣。若更爲放債。或有願受者。或有不願受者。其所爲弊。又復如前。則大丘之民。實無支保之道。以此以彼。不可爲畫一之法。而果無好道理。誠可悶也。以金海貿鹽事言之。當初屬之金海。年久行之。有弊於金海。故又屬之於營門。而近數萬石鹽。稱以公鹽煮出後。船運積置於沿江之邑。道內私鹽公鹽。未發賣前。一竝禁斷。鹽價聳貴。然後始爲發賣云。然則非但爲弊於金海一邑。一道渾受其害。尤豈不難處乎。有防曰。如其一道受害。寧爲一邑之弊矣。上曰。大丘放債以後。取其殖利。貿用營本官一年柴炭。戶役則減給者。已至五六十年矣。今若爲民弊蕩債。則營本官柴炭無出處。故似當依古例收捧於民戶。近五六十年不納之戶役。一朝遍捧。民將稱冤。此亦不可不深量處也。有防曰。聖敎至當矣。有公債之民。雖納戶役。猶幸其蕩債。無公債之民。必將稱冤矣。上曰。一年臥債之弊。至於莫之收拾之境。眞所謂差毫謬千矣。命退。承史以次退出。
정조 5년
辛丑三月二十八日酉時。上御誠正閣。同副承旨入侍時。同副承旨趙鼎鎭。假注書趙興鎭。記事官徐龍輔鄭東浚。以次進伏訖。上曰。承宣之特除。欲爲修擧院中凡事矣。以今日事見之。昏暗特甚。當后公事。專不照撿。誠極未安。鼎鎭曰。臣昏矇所致。未及詳察。伏承嚴敎。惶恐之極。實無仰達之辭矣。上曰。右承旨近來手熟之後。凡百擧行。漸不如初。尤可慨然。仍命書傳敎曰。院事修擧。專委此承宣。此承宣意謂有氣力。且是新入之人。凡所擧行。或勝於許久鍛鍊之人矣。近來院事。勿論某某事。雖以目下數事言之。如能檢束。向者面飭之後。豈無甚之效。姑舍是。弊反若前。宜示鞭策。更礪方來。右承旨趙時偉從重推考。又命書傳敎曰。該寺回啓。雖以依回啓施行判下。而近來牧守。多不任職。率多僨誤。該牧使則觀於前後狀聞。可知其勤幹。又於臨歸之時。有此修擧之事。其在激勸之道。不必膠守常例。濟州前牧使金永綬。兒馬一匹賜給。又命書傳敎曰。飭已行矣。賞又施矣。前牧使金永綬敍用。又命書榻敎曰。惠慶宮進服加味六君子湯。自今日一貼式煎入事。出榻敎命退。承史以次退出。
정조 5년
行都承旨李𡊠坐。左承旨徐有防坐。右承旨趙時偉坐。左副承旨金宇鎭坐。右副承旨鄭志儉坐直。同副承旨趙鼎鎭坐直。注書二員未差。假注書李集斗藥院直趙興鎭仕直。事變假注書權坰仕。
정조 5년
傳于趙鼎鎭曰。實錄廳都廳郞廳。明日竝入侍。
정조 5년
趙鼎鎭。以御營廳言啓曰。依下敎。自興仁門內至二石橋。去夜巡邏將卒處。字內空虛委折査問。則一牌將本廳軍官李春興。軍李泰雲等所告內。以爲本牌字內。東自興仁門內。西至鍾樓街路。北自安國洞。仍抵惠化門內。周回甚爲廣闊。人定發巡後。率巡卒八名。先自坊曲遍巡字內之際。三更四點。安國洞近處。逢着都巡。問答軍號。三更五點。把子橋近處。逢着巡檢。軍號相通。巡到二石橋下。如是之間。果爲空虛云矣。渠供雖如此。當此夜禁至嚴之時。不勤行巡。致有字內空虛之弊。事甚驚駭。牌將李春興。爲先汰去。臣亦有常時不能檢飭之失。不勝惶恐之意。敢啓。傳曰。知道。今番姑爲勿汰。此後嚴飭。
정조 5년
辛丑三月二十九日卯時。上御誠正閣。左承旨入侍時。左承旨徐有防。假注書趙興鎭。記事官徐龍輔鄭東浚。以次進伏訖。上曰。一直提學及江華留守。入侍。賤臣承命出。與一直提學鄭民始。江華留守徐浩修。偕入進伏。上曰。自沁都外閣持來冊子中。常板冊。何不持來乎。浩修曰。未承下敎。故不得持來矣。上曰。兩直提學與檢書官入皆有窩。書冊逐秩精置後。其外冊。置之於外書樓及或本閣書庫。可也。民始曰。皆有窩所。藏冊子目錄。考見則卷秩雖多。或有一冊四五秩。或有數三秩。其中疊秩冊移出。以他冊換置。似好矣。上曰。好矣。上曰。檢書官旣非實職。則敎旨實官銜下。當書以兼奎章閣檢書官書之。南行。自古無兼職之例。何以則爲好耶。民始等曰。聖敎至當矣。南行。元無兼帶之法。敎旨中兼檢書官書之。似不合矣。上曰。出去後諸閣臣爛議爲之。可也。命書傳敎曰。昨因經筵之奏。先朝御製懸板之不得不改書處。使能書人改書事。已有下敎。而曾在先朝。以桂坊曺允亨之能書。御製懸板。特命書進。許多懸板改書之役。宜付此人之手。臨陂縣令曺允亨。遞付京職。使之書進。命退。承史以次退出。
정조 5년
辛丑三月二十九日酉時。上御誠正閣。右副承旨入侍時。右副承旨鄭志儉。假注書李集斗。記事官文采五金載瓉。以次進伏訖。上命鄭志儉與載瓉。論講說草欠處訖。命書傳敎曰。連値齋日。開坐未易。昨日拿處戶曹郞廳別工作官。竝姑付過放送。後勿如是之意。各別嚴飭。書訖。上曰。平安道査啓。入來乎。志儉曰。俄纔到院矣。仍命退。承史以次退出。
정조 5년
傳于徐有防曰。軍士房承旨與實錄廳都廳。入侍。
정조 5년
徐有防啓曰。享前日。觀勢當省牲與器。該房知悉。臨时稟旨事。命下矣。再明日乃是享前一日。何以爲之乎。敢稟。傳曰。依初下敎頒。
정조 5년
趙鼎鎭啓曰。明日常參。六曹長官當爲進參。而刑曹判書兪彦鎬病不進。待開門牌招。何如。傳曰。允。
정조 5년
備忘記。如金悌行者類之貸頭假息。而武斷至此。監司莫敢誰何。守令亦莫敢誰何。則嘯聚專擅。其漸將至何境。所謂方伯。委毗一路。凡係非類邊事。何待繡衣之現發。而始可登聞乎。以一悌行而可知。而悌行之不畏邦憲。我國幾百年不絶之名義。惟在隄防一事。而此等處如是其玩愒。信乎死黨之徒。不忘宿處。有如是矣。朝廷但從已發處執論。可也。雖以悌行一事言之。悌行放宥之後。肆虐如許。監司守令之曲護爲事。又難免泛忽之責。伊後該道監司。該邑守令。自本院竝捧現告以入。仍令該府。金悌行處。以渠負犯。不知戢畏。居鄕而肆虐。置對而欺罔等罪狀。另加措辭。發問目嚴問口招。若或更諱本事。不輸本情。當加刑得情。以此意一體嚴問。諸堂捧草供登對以奏。國有法則外邑擧行。豈如是慢忽乎。査官則猶能據實論報。而其他同情侵虐之徒。無論邑吏家奴。盡數嚴囚營獄。待新監司下去。本事外諸凡虐害之事。嚴問得情以聞。